BIG แรงต่อเนื่องไม่หวั่นผู้บริหารถูกพักงาน 1 ปี โบรกฯมองพื้นฐานยังแกร่ง!
BIG แรงต่อเนื่องไม่หวั่นผู้บริหารถูกพักงาน 1 ปี ล่าสุด ณ เวลา 15.46 น. ราคาอยู่ที่ 3.56 บาท บวก 0.24 บาท หรือ 7.23% สูงสุดที่ 3.56 บาท ต่ำสุดที่ 3.34 บาท มูลค่าซื้อขายที่ 373.99 ล้านบาท ฟากโบรกฯมองครึ่งปีหลังโตแรง
31 ส.ค. 2560

ผู้สื่อข่าวรายงานว่า ราคาหุ้นบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 15.46 น. ราคาอยู่ที่ 3.56 บาท บวก 0.24 บาท หรือ 7.23% สูงสุดที่ 3.56 บาท ต่ำสุดที่ 3.34 บาท มูลค่าซื้อขายที่ 373.99 ล้านบาท ขณะที่ดัชนีตลาดหุ้นไทยโดยรวมลบ 0.09%

โดยราคาหุ้น BIG ปรับตัวขึ้นต่อเนื่อง นับตั้งแต่ราคาหุ้นอยู่ที่ระดับ 3.08 บาท เมื่อวันที่ 25 ส.ค.2560 โดยคิดเป็นการปรับขึ้น 0.48 บาท หรือ 15.58%
ทั้งนี้ นักวิเคราะห์ บล.ฟินันเซีย ไซรัส  ระบุในบทวิเคราะห์ฯว่า บมจ.บิ๊ก คาเมร่า คอร์ปอเรชั่น (BIG) ผู้บริหาร 2 รายถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษกรณีใช้ข้อมูลภายในซื้อหุ้นก่อนประกาศงบปี 58
โดยถูกปรับรวมกัน 6.25 ลบ. และห้ามบริหารงานเป็นเวลา 1 ปี แม้ประเด็นนี้ไม่กระทบปัจจัยพื้นฐาน เพราะผู้บริหารถูกปรับส่วนตัว และยังเป็นคนในครอบครัวมาบริหารต่อ
รวมถึงแนวโน้มกำไรครึ่งปีหลังของปี 60  จะกลับมาเติบโตแรงทั้งจากครึ่งปีแรกและจากปีก่อน แต่น่าจะกระทบต่อจิตวิทยาการลงทุน
โดยถ้าอิง CPALL GLOBAL DEMCO BLA ที่เกิดขึ้นก่อนหน้านี้ พบว่าราคาหุ้นถูกกดดันในช่วงแรก 15-30 วัน มีกรณีของ CPALL ที่นิ่งเกือบ 3 เดือน แต่สุดท้ายจะกลับมาเคลื่อนไหวตามปัจจัยพื้นฐาน ทั้งนี้ กรณีเทียบเคียงข้างต้นไม่มีกรณีใดที่เหมือน BIG (ส่วนใหญ่ซื้อก่อน M&amp;A และขายก่อนงบออก) ผลกระทบจึงไม่สามารถเทียบได้โดยตรง